CELEX: 32010R0580
Language: mt
Date: 2010-06-29 00:00:00
Title: Regolament ta’ Implimentazzjoni tal-Kunsill (UE) Nru 580/2010 tad- 29 ta’ Ġunju 2010 li jemenda r-Regolament (KE) Nru 452/2007 li jimponi dazju anti-dumping definittiv fuq l-importazzjoni ta’ twavel għall-mogħdija li joriġinaw, inter alia , mill-Ukraina

2.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 168/12
            
         REGOLAMENT TA’ IMPLIMENTAZZJONI TAL-KUNSILL (UE) Nru 580/2010
   tad-29 ta’ Ġunju 2010
   li jemenda r-Regolament (KE) Nru 452/2007 li jimponi dazju anti-dumping definittiv fuq l-importazzjoni ta’ twavel għall-mogħdija li joriġinaw, inter alia, mill-Ukraina
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 11(3) tiegħu,
   Wara li kkunsidra l-proposta mressqa mill-Kummissjoni Ewropea wara konsultazzjoni mal-Kumitat Konsultattiv,
   Billi:
   1.   PROĊEDURA
   
   1.1.   Miżuri fis-seħħ
   
   
               (1)
            
            
               Il-Kunsill, bir-Regolament (KE) Nru 452/2007 (2), (“ir-Regolament oriġinali”) impona dazju anti-dumping definittiv fuq importazzjonijiet ta’ mwejjed tal-mogħdija tal-ħwejjeġ li joriġinaw, inter alia, mill-Ukraina. Il-miżuri jikkonsistu minn dazju ad valorem b’rata ta’ 9,9 %.
            
         1.2.   Talba għal reviżjoni
   
   
               (2)
            
            
               F’Awwissu tal-2008, il-Kummissjoni rċeviet talba għal reviżjoni interim parzjali skont l-Artikolu 11(3) tar-Regolament bażiku (“ir-reviżjoni interim”). Din tlestiet f’Diċembru 2008. It-talba, li kienet limitata fl-ambitu għall-eżami ta’ dumping, tressqet minn produttur esportatur mill-Ukraina, Eurogold Industries Ltd. (“EGI” jew “l-applikant”). L-applikant ikkoopera fl-investigazzjoni li wasslet għas-sejbiet u l-konklużjonijiet stipulati fir-Regolament oriġinali (“l-investigazzjoni oriġinali”). Id-dazju anti-dumping applikabbli għall-applikant, li huwa l-uniku produttur esportatur magħruf tal-prodott ikkonċernat fl-Ukraina, huwa ta’ 9,9 %.
            
         
               (3)
            
            
               Fit-talba tiegħu, l-applikant qal li ċ-ċirkostanzi li abbażi tagħhom il-miżuri eżistenti kienu ġew stabbiliti, inbidlu, u li dawn il-bidliet huma ta’ natura permanenti. L-applikant ipprovda evidenza prima facie li l-impożizzjoni ssuktata tal-miżura fil-livell attwali tagħha ma għadhiex meħtieġa biex tagħmel tajjeb għad-dumping.
            
         1.3.   It-tnedija tar-reviżjoni
   
   
               (4)
            
            
               Wara li ddeterminat, b’konsultazzjoni mal-Kumitat Konsultattiv, li kienet teżisti biżżejjed evidenza biex tiġġustifika t-tnedija ta’ reviżjoni interim, il-Kummissjoni ddeċidiet li tniedi reviżjoni interim parzjali skont l-Artikolu 11(3) tar-Regolament bażiku, limitata fl-ambitu għall-eżami ta’ dumping sa fejn għandu x’jaqsam l-EGI. Il-Kummissjoni ppubblikat avviż ta’ tnedija fid-9 ta’ April 2009 f’Il-Ġurnal Uffiċjali tal-Unjoni Ewropea
                   (3) (“Avviż ta’ tnedija”) u tat bidu għal investigazzjoni.
            
         1.4.   Il-prodott ikkonċernat u l-prodott simili
   
   
               (5)
            
            
               Il-prodott ikkonċernat mir-reviżjoni interim huwa l-istess bħal dak fl-investigazzjoni oriġinali, jiġifieri mwejjed tal-mogħdija, bis-saqajn jew mingħajrhom, bil-fwar u/jew bil-wiċċ isaħħan u/jew li jonfoħ jew mingħajrhom, inklużi t-twavel għall-mogħdija tal-kmiem u l-partijiet essenzjali tagħhom, jiġifieri, is-saqajn, il-wiċċ u fejn titpoġġa l-ħadida, li joriġinaw fl-Ukraina u li attwalment għandhom il-kodiċi NM ex 3924 90 00, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 u ex 8516 90 00.
            
         
               (6)
            
            
               Il-prodott li huwa prodott u mibjugħ fl-Ukraina u dak esportat lejn l-Unjoni għandhom l-istess karatteristiċi fiżiċi u tekniċi bażiċi u l-istess użi u għalhekk meqjusa li huma simili skont it-tifsira tal-Artikolu 1(4) tar-Regolament bażiku.
            
         1.5.   Il-partijiet ikkonċernati
   
   
               (7)
            
            
               Il-Kummissjoni infurmat uffiċjalment lill-industrija tal-Unjoni, l-applikant u l-awtoritajiet tal-pajjiż esportatur li kien ingħata bidu għal din ir-reviżjoni interim. Il-partijiet interessati ngħataw l-opportunità li jressqu fehmiethom bil-miktub u li jinstemgħu.
            
         
               (8)
            
            
               Il-Kummissjoni bagħtet kwestjonarju lill-applikant u rċeviet tweġiba qabel ma’ skorriet id-data tal-iskadenza ffissata għal dak l-għan. Il-Kummissjoni fittxet li tivverifika l-informazzjoni kollha li dehrilha hija neċessarja biex tiddetermina d-dumping, filwaqt li twettqet żjara ta’ verifika fil-kwartieri tal-applikant:
               
                           —
                        
                        
                           Eurogold Industries Ltd., Zhitomir, l-Ukraina;
                        
                     
                           —
                        
                        
                           u l-kumpanija tagħha relatata Eurogold Service Zumbühl & Co., Zug fl-Isvizzera (“EGS”).
                        
                     
         1.6.   Il-perjodu ta’ investigazzjoni
   
   
               (9)
            
            
               L-investigazzjoni kopriet il-perjodu ta’ bejn l-1 ta’ Jannar 2008 u l-31 ta’ Diċembru 2008 (il-“perjodu ta’ investigazzjoni” jew il-“IP”).
            
         2.   IR-RIŻULTATI TAL-INVESTIGAZZJONI
   
   2.1.   Valur normali
   
   
               (10)
            
            
               Għall-fini tad-determinazzjoni tal-valur normali l-ewwel ġie stabbilit jekk il-volum totali tal-bejgħ domestiku tal-EGI tal-prodott simili kienx rappreżentattiv meta mqabbel mal-volum tal-bejgħ totali tal-esportazzjoni lejn l-Unjoni. Skont l-Artikolu 2(2) tar-Regolament bażiku, il-bejgħ domestiku hu kkunsidrat rappreżentattiv meta l-volum totali tal-bejgħ domestiku ikun mill-anqas 5 % tal-volum totali tal-bejgħ tal-prodott ikkonċernat lejn l-Unjoni. Instab li l-bejgħ globali mill-EGI tal-prodott simili fuq is-suq domestiku kien rappreżentattiv.
            
         
               (11)
            
            
               Għal kull tip mibjugħ mill-EGI fis-suq lokali tiegħu u misjub li huwa komparabbli direttament mat-tip ta’ prodott mibjugħ għall-esportazzjoni lejn l-Unjoni, ġie stabbilit jekk il-bejgħ lokali kienx rappreżentattiv biżżejjed għall-għanijiet tal-Artikolu 2(2) tar-Regolament bażiku. Il-bejgħ domestiku ta’ tip ta’ prodott partikolari kien ikkunsidrat rappreżentattiv biżżejjed meta l-volum totali ta’ dak it-tip ta’ prodott mibjugħ fis-suq domestiku lil klijenti indipendenti matul il-IP rrappreżenta mill-inqas 5 % jew aktar tal-volum totali ta’ bejgħ tat-tip ta’ prodott komparabbli esportat lill-Unjoni.
            
         
               (12)
            
            
               Sussegwentement ġie eżaminat jekk il-bejgħ domestiku ta’ dan it-tip ta’ prodott jistax jitqies bħala bejgħ li sar fl-andament normali tal-kummerċ skont l-Artikolu 2(4) tar-Regolament bażiku. Dan sar billi ġie stabbilit il-proporzjon tal-bejgћ domestiku profittabbli lill-konsumaturi indipendenti fis-suq domestiku ta’ kull tip tal-prodott ikkonċernat esportat matul il-IP.
            
         
               (13)
            
            
               Għal dawk it-tipi ta’ prodotti li jaqbżu l-volum ta’ 80 % ta’ bejgħ fuq is-suq domestiku tat-tip tal-prodott kienu ‘l fuq mill-kost u l-prezz tal-bejgħ medju ppeżat ta’ dak it-tip kien l-istess jew iktar mill-prezz tal-unità tal-produzzjoni, il-valur normali, bit-tip tal-prodott, ġie kkalkulat bħala l-piż differenzjat tal-prezzijiet domestiċi propji tal-bejgħ kollu tat-tip ikkonċernat, irrispettivament minn jekk dak il-bejgħ huwiex profittabbli jew le.
            
         
               (14)
            
            
               Meta l-ammont ta’ bejgħ bi qligħ ta’ tip ta’ prodott kien jirrappreżenta 80 % jew inqas tal-volum ta’ bejgħ totali ta’ dak it-tip, jew meta l-prezz medju differenzjat ta’ dak it-tip kien inqas mill-ispiża unitarja tal-produzzjoni, il-valur normali kien ibbażat fuq il-prezz domestiku attwali, li ġie kkalkulat bħala l-prezz medju differenzjat tal-bejgħ domestiku profittabbli biss tat-tip magħmul matul il-IP.
            
         
               (15)
            
            
               Kulfejn il-prezzijiet domestiċi ta’ tip ta’ prodott partikolari mibjugħ minn produttur esportatur ma setgħux jintużaw sabiex jiġi stabbilit il-valur normali, il-valur normali kellu jiġi stabbilit skont l-Artikolu 2(3) tar-Regolament bażiku.
            
         
               (16)
            
            
               Meta jinbena l-valur normali skont l-Artikolu 2(3) tar-Regolament bażiku, l-ammonti għall-ispejjeż ġenerali, amministrattivi u ta’ bejgħ u għall-profitti ġew imsejsa, skont l-ewwel subparagrafu introduttorju tal-Artikolu 2(6) tar-Regolament bażiku, fuq id-dejta effettiva marbuta mal-produzzjoni u l-bejgħ, fl-andament normali tal-kummerċ, tal-prodott simili, mill-EGI.
            
         
               (17)
            
            
               Wara l-iżvelar tas-sejbiet, l-EGI ddikjara li r-rata ta’ persentaġġ għall-ispejjeż ta’ bejgħ, ġenerali u amministrattivi, li kienet intużat meta ġie kostrutt il-valur normali, ma tikkorrispondix għal dak fir-rigward tal-bejgħ domestiku li sar fl-andament normali tal-kummerċ u li, konsegwentement, ċerti valuri normali kienu esaġerati f’dan ir-rigward.
            
         
               (18)
            
            
               It-talba ġiet eżaminata, iżda nstab li ma kellhiex bażi minħabba li r-rata ta’ persentaġġ għall-ispejjeż ta’ bejgħ, ġenerali u amministrattivi li ntużat hija dik irrapportata fil-bejgħ domestiku u hija l-istess irrispettivament min jekk sarx bejgħ jew le fl-andament normali tal-kummerċ, billi hija espressa bħala persentaġġ tal-fatturat. Il-talba hija għalhekk irrifjutata.
            
         2.2.   Prezz ta’ esportazzjoni
   
   
               (19)
            
            
               L-EGI għamel il-bejgħ għall-esportazzjoni lejn l-Unjoni jew b’mod dirett lil konsumaturi indipendenti jew permezz tal-EGS, il-kumpanija relatata tiegħu, li tinsab fl-Isvizzera.
            
         
               (20)
            
            
               Fejn il-bejgħ mill-esportazzjoni lill-Unjoni sar direttament lil klijenti indipendenti, il-prezzijiet tal-esportazzjoni ġew stabbiliti fuq il-bażi tal-prezzijiet li effettivament tħallsu jew jistgħu jitħallsu għall-prodott ikkonċernat skont l-Artikolu 2(8) tar-Regolament bażiku.
            
         
               (21)
            
            
               Meta l-bejgħ għall-esportazzjoni lejn l-Unjoni jsir permezz tal-kumpanija relatata, l-EGS, li wettqet il-ħidmiet kollha ta’ importazzjoni relatati mal-prodotti li jidħlu fiċ-ċirkolazzjoni libera fil-Unjoni, jiġifieri dak ta’ importatur relatat, il-prezz tal-esportazzjoni ġie stabbilit skont l-Artikolu 2(9) tar-Regolament bażiku, abbażi tal-prezzijiet li bihom il-prodotti importati nbiegћu mill-ġdid gћall-ewwel darba lil xerrej indipendenti. Għal dan il-għan, saru aġġustamenti biex jitqies l-infiq kollu, li jkun sar bejn l-importazzjoni u l-bejgħ mill-ġdid, u għall-profitti li akkumulaw, sabiex jiġi stabbilit prezz għall-esportazzjoni affidabbli. Għal dan il-għan, fl-assenza ta’ tagħrif ġdid minn importaturi indipendenti dwar il-profitti akkumulati, sar użu mill-istess persentaġġ ta’ profitt li ntuża fl-investigazzjoni oriġinali.
            
         
               (22)
            
            
               L-EGI ddikjara, skont l-Artikolu 11(10) tar-Regolament bażiku, li jekk il-prezz ta’ esportazzjoni jiġi stabbilit skont l-Artikolu 2(9) tar-Regolament bażiku, id-dazju anti-dumping li jitħallas ma għandux jitnaqqas bħala nfiq, minħabba, qalu huma, li huwa rifless fil-prezzijiet tal-bejgħ mill-ġdid.
            
         
               (23)
            
            
               F’dan ir-rigward, ġiet eżaminata l-evidenza li ssostni d-dikjarazzjoni, li tikkonsisti minn għadd ta’ kalkoli ta’ prezzijiet tal-bejgħ. Madankollu, il-kalkoli pprovduti kkonċernaw biss ftit mill-mudelli li nbigħu waqt il-IP u wrew li l-prezz tal-bejgħ ma jirriflettix bis-sħiħ id-dażju anti-dumping fil-każijiet kollha. B’konsegwenza ta’ dan, l-evidenza pprovduta ma nstabitx li kienet konklużiva dwar jekk id-dazju tal-anti-dumping kienx rifless fil-prezzijiet tal-bejgħ mill-ġdid. Id-dikjarazzjoni għalhekk ġiet irrifjutata, u meta ġie stabbilit il-prezz għall-esportazzjoni għall-bejgħ fl-Unjoni li saret permezz tal-EGS skont l-Artikolu 2(9) tar-Regolament bażiku, id-dazju tal-anit-dumping tnaqqas bħala nfiq.
            
         
               (24)
            
            
               Wara l-iżvelar tas-sejbiet, l-EGI rrepeta t-talba tiegħu. Madankollu, l-ebda evidenza ġdida jew argumenti ma tressqu biex isostnu din it-talba. It-talba hija għalhekk irrifjutata.
            
         2.3.   Tqabbil
   
   
               (25)
            
            
               Il-valur normali u l-prezz tal-esportazzjoni tqabblu fuq bażi ta’ ex fabbrika. Għall-iskop li jiġi żgurat tqabbil ġust bejn il-valur normali u l-prezz tal-esportazzjoni, ittieħed kont xieraq, f’għamla ta’ aġġustamenti, tad-differenzi fl-ispejjeż tat-trasport l-ispejjeż ta’ imballaġġ, l-ispejjeż ta’ kreditu, kummissjonijiet, fejn dawn kienu applikabbli u ġġustifikati, skont l-Artikolu 2(10) tar-Regolament bażiku.
            
         
               (26)
            
            
               Wara l-iżvelar tas-sejbiet, instab żball fil-kalkolu li involva l-konverżjoni inkorretta tal-iskambju ta’ ċerti allokazzjonijiet għall-ispejjeż tal-imballaġġ. Dan ġie korrett u l-kalkolu tal-marġini tad-dumping ġie rrevedut skont dan.
            
         
               (27)
            
            
               Barra minn hekk, wara l-iżvelar tas-sejbiet, l-EGI ddikjara li meta l-valur normali ġie kostrutt, l-allokazzjonijiet irrapportati fir-rigward tal-bejgħ domestiku li mhumiex fl-andament normali tal-kummerċ, ma għandhomx jitqiesu u fl-assenza ta’ bejgħ ieħor, għandhom jintużaw l-allokazzjonijiet medji għal bejgħ ta’ tipi oħra ta’ prodotti li jkunu saru fl-andament normali tal-kummerċ, għaliex dawn tal-aħħar biss jirriflettu l-ispejjeż li kienu ġew inklużi fl-ispejjeż ġenerali, amministrattivi u ta’ bejgħ użati biex jiġi kostrutt il-valur normali.
            
         
               (28)
            
            
               It-talba ġiet eżaminata, iżda mhux aċċettata għax billi l-allokazzjonijiet qed jintużaw għal għanijiet ta’ tqabbil biss u normalment jirriflettu l-ispejjeż effettivi speċifiċi għal kull tranżazzjoni, dawn huma element oġġettiv u għalhekk indipendenti minn jekk il-bejgħ finalment sarx jew le fl-andament normali tal-kummerċ.
            
         
               (29)
            
            
               Barra minn hekk, filwaqt li ġiet eżaminata din it-talba instab li ntużaw allokazzjonijiet inkorretti meta ġew kostruwiti l-valuri normali fil-każ ta’ dawk it-tipi ta’ prodotti li għalihom ma hemmx bejgħ domestiku. Dan ġie korrett billi ntużaw allokazzjonijiet medji kumplessivi tal-bejgħ, u l-kalkolu ġie emendat skont dan. L-EGI ddikjara li għandhom jingħataw allokazzjonijiet għall-ispejjeż ta’ kreditu għal dawn it-tipi ta’ prodotti, billi l-ispejjeż ta’ kreditu ġew inklużi fl-ispejjeż ġenerali, amministrattivi u ta’ bejgħ użati biex jiġi kostrutt il-valur normali. Din it-talba ġiet irrifjutata għax it-tipi ta’ prodotti kkonċernati effettivament qatt ma nbiegħu fis-suq domestiku u għalhekk ma kien hemm l-ebda evidenza li l-ħlas tagħhom ġie differit. F’dan ir-rigward, ta’ min jinnota li l-allokazzjoni tal-ispejjeż ta’ kreditu mhijiex imsejsa fuq l-ispejjeż u t-termini effettivi ta’ ħlas, iżda fuq spiża ta’ opportunità msejsa fuq it-termini ta’ ħlas miftehma meta sar il-bejgħ.
            
         2.4.   Marġini tad-dumping
   
   
               (30)
            
            
               Kif stipulat fl-Artikolu 2(11) tar-Regolament bażiku, il-valur medju normali differenzjat skont it-tip ġie mqabbel mal-prezz medju differenzjat tal-esportazzjonijiet tat-tip korrispondenti tal-prodott ikkonċernat. Dan it-tqabbil wera l-eżistenza ta’ dumping.
            
         
               (31)
            
            
               Dan il-marġini ta’ dumping għall-EGI espress bħal perċentwal tal-prezz nett ħieles fuq il-fruntiera tal-Unjoni, mingħajr dazju mħallas huwa ta’ 7 %.
            
         
               (32)
            
            
               Bi qbil mal-Artikolu 11(3) tar-Regolament bażiku, ġie eżaminat ukoll jekk kienx raġonevoli li wieħed iqis li ċ-ċirkustanzi mibdula għandhom natura permanenti.
            
         
               (33)
            
            
               L-organizzazzjoni strutturali tal-kanali tal-bejgħ tal-applikant u l-kumpanija relatata tagħha issa hija stabbilita sew għall-maġġoranza tal-bejgħ tagħha u tista’ titqies dejjiema. Għalhekk, iċ-ċirkostanzi li wasslu għat-tnedija ta’ din ir-reviżjoni interim aktarx li ma jinbidlux fil-futur prevedibbli b’mod li jaffettwaw is-sejbiet tar-reviżjoni interim. Barra minn hekk, ma ħareġ l-ebda element fl-andament tal-investigazzjoni li ssuġġerixxa li ċ-ċirkostanzi ġodda ma kinux dejjiema. Għalhekk, ġie konkluż li ċ-ċirkustanzi mibdula huma ta’ natura dejjiema.
            
         3.   MIŻURI ANTI-DUMPING
   
   
               (34)
            
            
               Fl-investigazzjoni oriġinali l-EGI nstab li kien l-uniku produttur tal-imwejjed tal-mogħdija mill-Ukraina. Il-metodoloġija li ntużat biex tiddetermina l-marġni tad-dumping għall-EGI għalhekk intuża biex jiġi stabbilit il-marġini ta’ dumping għal produtturi esportaturi tal-prodott ikkonċernat.
            
         
               (35)
            
            
               Fid-dawl tar-riżultati ta’ din l-investigazzjoni tar-reviżjoni, jitqies xieraq li d-dazju anti-dumping applikabbli fuq l-importazzjoni tal-prodott ikkonċernat minn Power Team jiġi emendat għal 7 %.
            
         
               (36)
            
            
               Il-partijiet interessati ġew mgħarrfa dwar il-fatti u l-kunsiderazzjonijiet essenzjali li fuqhom għandu jiġi propost it-tmiem tar-reviżjoni mingħajr emendi għar-Regolament tal-Kunsill (KE) Nru 452/2007 li jimponi dazju anti-dumping fuq l-importazzjonijiet tal-prodott ikkonċernat li joriġina, inter alia, fl-Ukraina u ngħataw l-opportunità biex jikkummentaw. Il-kummenti tagħhom tqiesu fejn xieraq u huma riflessi kif dovut f’dan ir-Regolament,
            
         ADOTTA DAN IR-REGOLAMENT:
   Artikolu 1
   Il-linja li tikkonċerna l-kumpaniji kollha fl-Ukraina fit-tabella fl-Artikolu 1(2) tar-Regolament (KE) Nru 452/2007 għandha tiġi sostiwita minn din li ġejja:
   
      
                  “L-Ukraina
               
               
                  Il-kumpaniji kollha
               
               
                  7 
               
               
                  —”
               
            
   Artikolu 2
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fil-Lussemburgu, id-29 ta’ Ġunju 2010.
      
         
            Għall-Kunsill
         
         
            Il-President
         
         E. ESPINOSA
      
   
   
      (1)  ĠU L 343, 22.12.2009, p. 51.
   
      (2)  ĠU L 109, 26.4.2007, p. 12.
   
      (3)  ĠU C 85, 9.4.2009, p. 28.